בוב ניוהארט

ג'ורג' רוברט "בוב" ניוהארט (באנגלית: George Robert "Bob" Newhart;‏ 5 בספטמבר 1929 – 18 ביולי 2024) היה שחקן וקומיקאי אמריקאי. ניוהארט, כוכב הסדרות הקומיות "המופע של בוב ניוהארט" ו"ניוהארט" זכה בחייו בפרס גלובוס הזהב, פרס אמי ושני פרסי גראמי. ניוהארט נולד בכפר אוק פארק (אנ') שבאילינוי לג'וליה פאולין (1901-1994) ולג'ורג' דייוויד ניוהארט (1899-1987). לניוהארט שלוש אחיות וירג'יניה, מרי ג'ואן ופאולין. גדל כנוצרי קתולי אדוק, הוא למד במוסדות הפרטיים "מכללת סט' אייגנטיאוס" ו"אוניברסיטת ליולה שיקגו", משם סיים עם תואר אקדמאי בניהול עסקי. הוא היה ממוצא אירי וגרמני. לאחר שסיים את לימודיו התגייס ניוהארט לצבא ארצות הברית ושירת במלחמת קוריאה, הוא שוחרר לאחר תקופה קצרה. ניוהארט החל את דרכו המקצועית בשנות ה-60 של המאה ה-20 בסדרה הקומית "המופע של בוב ניוהארט" ובסרטים "איש נוכל היה" בתפקיד ווילארד עוזרו של הפושע מרקוס פנדלטון (פיטר יוסטינוב) ו"גיהנום הוא לגיבורים" של דון סיגל. בשנת 1962 קיבל פרס גלובוס זהב לכוכב הטלוויזיה הטוב ביותר. בשנות ה-70 וה-80 היה ניוהארט לאחד מכוכבי הטלוויזיה הקומיים הבולטים ביותר בארצות הברית בזכות תפקידיו הראשיים בקומדיות המצבים "המופע של ניוהארט" ו"ניוהארט" על משחקו באותן הסדרות בתפקיד הפסיכולוג רוברט הארטלי והסופר דיק לודון הועמד לשישה פרסי גלובוס הזהב לשחקן הטוב ביותר בסדרה קומית. באותן השנים השתתף בקולנוע בפנטזיה המוזיקלית של וינסנט מינלי "ביום בהיר אתה יכול לראות לנצח" בתפקיד ד"ר מייסון היום, בעיבוד הקולנועי של מייק ניקולס לרומן המלחמה "מלכוד 22" בתפקיד המייג'ור ודיבב בסרט האנימציה הקלאסי "הרפתקאות ברנרד וביאנקה" את הדמות הראשית של העכבר ברנרד, אותה הוא דיבב גם בסרט ההמשך "ברנארד וביאנקה במבצע אוסטרליה". גם לאחר שיאו ניוהארט המשיך להשתתף כשחקן קולנוע בקומדיות כמו "קטן עליו" של ג'ון פאברו בתפקיד השדון המבוגר מחבורת השדונים, "בפנים ובחוץ" של פרנק אוז ו"לא רק בלונדינית 2". ניוהארט זכה לפרסום גם בזכות תפקיד מנהל הספרייה ג'ודסון בסרטים "הספרן: המסע בעקבות החנית","הספרן 2 - בחזרה למכרות המלך שלמה" ו"הספרן 3: קללת גביע יהודה". בשנת 2013 זכה בפרס אמי לשחקן הטוב ביותר בהופעת אורח על משחקו בסדרה "המפץ הגדול". מחוץ למשחק מקצועני היה ניוהארט סטנדאפיסט מצליח ואלבומו זוכה פרס גראמי "The Button-Down Mind of Bob Newhart" היה לאחד מאלבומי הקומדיה המצליחים ביותר במאה ה-20. ניוהארט עצמו זכה בשנת 1961 בפרס גראמי לאומן החדש הטוב ביותר. ניוהארט היה נשוי לווירג'יניה קווין, בתו של השחקן ביל קווין, יותר מ-60 שנה, החל מינואר 1963, אז נישאו השניים, ועד לפטירתה ב-23 באפריל 2023, ולזוג היו יחד ארבעה ילדים. ב-18 ביולי 2024 נפטר ניוהארט בביתו בלוס אנג'לס, קליפורניה בגיל 94. גיהנום הוא לגיבורים (1962) Hot Millions (1968) ביום בהיר אתה יכול לראות לנצח (1970) מלכוד 22 (1970) קולד טרקי (סרט) (1971) הרפתקאות ברנרד וביאנקה (1977) משפחה ראשונה (1980) פיקדון קטן (1980) ברנארד וביאנקה במבצע אוסטרליה (1990) בפנים ובחוץ (1997) לא רק בלונדינית 2 (2003) קטן עליו (2003) הספרן: המסע בעקבות החנית (2004) הספרן 2: בחזרה למכרות המלך שלמה (2006) הספרן 3: קללת גביע יהודה (2008) חמש (2011) - סרט טלוויזיה המופע של ניוהארט (1972–1978) ניוהארט (1982–1990) בוב (1992–1993) ג'ורג' וליאו (1998-1997) המפץ הגדול (2013–2014) שלדון הצעיר (2017) מדיה וקבצים בנושא בוב ניוהארט בוויקישיתוף בוב ניוהארט, ברשת החברתית פייסבוק בוב ניוהארט, ברשת החברתית אקס (טוויטר) בוב ניוהארט, במסד הנתונים הקולנועיים IMDb (באנגלית) בוב ניוהארט, באתר AllMovie (באנגלית) בוב ניוהארט, באתר Rotten Tomatoes (באנגלית) בוב ניוהארט, במסד הנתונים הקולנועיים KinoPoisk (ברוסית) בוב ניוהארט, באתר ספוטיפיי בוב ניוהארט, באתר MusicBrainz (באנגלית) בוב ניוהארט, באתר Discogs (באנגלית) בוב ניוהארט, באתר Songkick (באנגלית) בוב ניוהארט, באתר בילבורד (באנגלית) בוב ניוהארט, באתר אנציקלופדיה בריטניקה (באנגלית) בוב ניוהארט, באתר "Find a Grave" (באנגלית) Mike Barnes, Bob Newhart, Dean of the Deadpan Delivery, Dies at 94, The Hollywood Reporter, ‏2024-07-18 (באנגלית אמריקאית) ניו יורק טיימס, רוב הקומיקאים ממהרים. בוב ניוהארט עשה זאת בקצב שלו, באתר הארץ, 22 ביולי 2024